DA Den Europæiske Unions Tidende C 140/4

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 140/04

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»PROVOLONE DEL MONACO«

EF-Nr.: IT-PDO-0005-0466-20.05.2005

BOB ( X ) BGB ( )

Dette resumé indeholder i informationsøjemed hovedelementerne af varespecifikationen.

1. Medlemsstatens ansvarelige myndighed:

Navn: Ministero delle Politiche Agricole e Forestali Adresse: Via XX Settembre n. 20 00187 Roma ITALIA Tlf. +39 0646655104 Fax +39 0646655306 E-mail: saco7@politicheagricole.gov.it

2. Sammenslutning:

Navn: Comitato per la registrazione della denominazione d’origine del provolone del Monaco Adresse: Via D. Caccioppoli, 25 80069 Vico Equense (NA) ITALIA Tlf. +39 0818799290 Fax +39 0818015557 E-mail: vincenzo.peretti@unina.it Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 1.3 — Oste i henhold til bilag II — Provolone.

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Provolone del Monaco«

4.2. Beskrivelse:

»Provolone del Monaco« er navnet på en ost med følgende egenskaber: halvfast, modnet, pasta filata-type, der udelukkende er fremstillet af rå mælk fra køer, der er opdrættet inden for det i punkt 4.3 anførte område. Ved markedsføringen skal osten have følgende kendetegn: a) modningsperiode mindst 180 dage (seks måneder) med et udbytte på højst 9 kg pr. hektoliter forarbejdet mælk. b) Let aflang eller pæreagtig, melonform uden spids med en vægt på mindst 2,5 kg og højst 8 kg. En tynd, gullig skorpe med svagt mørke toner, næsten glat med let markerede bugtninger i længderetningen på grund af de rafia-bånd, som osten hænges parvis op i og opdeler provolone-osten i mindst seks flader. c) En flødefarvet ostemasse med gule toner, der er smidig, fast, ensartet uden flagedannelse, blød og med karakteristiske huller (»agerhønseøjne«) af varierende størrelse op til en diameter på 5 mm, undertiden med større huller på op til en diameter på 12 mm, der mest forekommer i midten af massen. d) Fedtindholdet i tørstoffet er mindst 40,5 %. e) En sød, smøragtig aroma og en mild, behagelig pikant smag.

Modningsrummene er endvidere også med til at give denne oste en kraftig aroma, der fremmes af modningsperiodens længde. Efter syv til otte måneder bliver osten endnu mere gul. Samtidig bliver skorpen tykkere, smagen mere pikant og ostemassen fastere, men fortsat ret blød og uden flagedannelse.

4.3. Geografisk område:

Området for kvægholdet og produktion og modning af produktet med den beskyttede oprindelsesbetegnelse »Provolone del Monaco« omfatter hele området i følgende kommuner, der alle er beliggende i provinsen Napoli: Agerola, Casola di Napoli, Castellammare di Stabia, Gragnano, Lettere, Massa Lubrense, Meta, Piano di Sorrento, Pimonte, Sant′Agnello, Sorrento, Santa Maria La Carità og Vico Equense.

4.4. Bevis for oprindelse:

Alle faser i produktionsprocessen overvåges, idet indgående produkter og udgående produkter for hver fase dokumenteres. På denne måde og ved at opføre opdrættere og producenter i særlige registre, der føres af kontrolorganet, og ved rettidigt at indberette de producerede kvaliteter til kontrolinstansen sikres det, at produktet kan spores. Alle fysiske og juridiske personer, der er opført i de pågældende registre, underkastes kontrol fra kontrolorganets side, jf. punkt 4.7, i overensstemmelse med den pågældende kontrolplan.

4.5. Produktionsmetode:

Forarbejdningen sker under anvendelse af mælk fra køer, hvis laktationsperiode ikke har varet længere end 230 dage. Køernes ernæring består af mindst 40 % tørmasse fra foderplanter og/eller kvas (blade og grene). For at undgå utilsigtet gæring, der kan ødelægge ostens organoleptiske egenskaber, må køernes daglige ration af kvas ikke overstige 15 kg. Kvaset frembringes ved beskæring af træer (citrusfrugter, oliven, osv.) og løvskove (kastanjebeplantninger, lavskov, osv.) og udtynding af terassekulturerne inden for det i punkt 4.3 specificerede produktionsområde og suppleres med foderplanter i form af kornafgrøder (havre, byg og hvede) og/eller med hø fra naturlige, varige græsmarker, græsafgrøder og foderbælgplanter. Foderplanterne er kun et supplement til det foder, der kommer fra det område, der er specificeret i punkt 4.3, og som bibringer mælken dens særlige egenskaber. Til fremstillingen anvendes mælk, der er produceret ved sekretion fra mælkekirtler, og som ikke er opvarmet til over 40 °C. Koaguleringen skal være frembragt ved anvendelse af løbe i 40 til 60 minutter under tilsætning af fast løbeudtræk fra gedekid eller naturligt, flydende kalveløbe enten adskilt eller kombineret med mindst 50 % fast løbeudtræk fra gedekid, opvarmet til 34-42 °C. Når ostekoaglet har den ønskede konsistens, finskæres massen i korn på størrelse med majskorn og henligger 20 minutter. Herefter opvarmes ostekoaglet, indtil massen har en temperatur på 48-52 °C, hvorefter den henligger i højst 30 minutter. Herefter tages ostemassen op af vallen og lægges til modning i hampelærred eller perforerede stålkurve. Når et ostestykke kan trækkes ud til en tynd tråd og denne prøve giver det ønskede resultat med hensyn til smidighed, skæres koaglet i stykker af varierende størrelse. Massen trækkes dernæst ud i tråde, hvorefter den formgives med vand ved 85-95 °C i forme af en størrelse, der er fastlagt i varespecifikationen. Herefter lægges osten i koldt vand, indtil den er blevet fast, hvorefter den lægges til saltning i mættet saltlage i 8-10 timer/kg. Lagringen foregår ved, at de færdige oste bindes sammen i par og hænges op i dertil indrettede holdere for at modnes, først 10-20 dage til tørring ved rumtemperatur og dernæst i mindst seks måneder ved en temperatur på mellem 8 og 15 °C. Når lagringen er tilendebragt, skal ostenes vægt ligge mellem 2,5 kg og 8 kg. Fremstillingen af »Provolone del Monaco« må finde sted året rundt og udelukkende under anvendelse af uafkølet mælk afhentet direkte efter hver malkning eller mælk, der er afkølet i stalden og afhentet dagligt. Kontrolorganet, jf. punkt 4.7, kontrollerer efter lagringen, at produktet har opnået de tilsigtede egenskaber og foretager på dette tidspunkt mærkning på alle provolone-ostens sider og påsætning af etiketter på produktet.

4.6. Tilknytning:

De særlige egenskaber ved »Provolone del Monaco« kan tilskrives en række faktorer, der er typiske for regionen Monti Lattari på Sorrento-halvøen. Det er især de organoleptiske egenskaber ved mælken, der udelukkende kommer fra køer, der er opdrættet inden for området, den håndværksmæssige fremstillingsmetode, som den dag i dag afspejler den håndværksmæssige tradition, der er overleveret fra generation til generation, samt det særlige mikroklima i fremstillings- og modningsrum. Fedt- og proteinindholdet i den mælk, der er produceret i oprindelsesområdet for »Provolone del Monaco«, er højere end landsgennemsnittet. Det er sammen med de anførte værdier for calciumindhold og fedtfrit tørstof i nedenstående tabel en understregning af produktets høje ernæringsværdi og kapaciteten til at give et stort udbytte i osteproduktionen.

Organoleptiske gennemsnitsværdier for mælk, der produceres af malkekøer fra regionen Monti Lattari på Sorrento-halvøen.

Fedt % Protein % Ca Aske Fedtfrit tørstof (RSM (1)) Specifik vægt 3,3 3,1 157 0,730 8,72 1,0308





Organoleptiske gennemsnitsværdier for mælk, der produceres af malkekøer af racen Agerolese.

Fedt % Protein % Ca Aske Fedtfrit tørstof (RSM (2)) Specifik vægt 3,9 3,5 159,7 0,752 8,87 1,0314

Det er samspillet af disse specifikke og unikke parametre, der ligger til grund for mælkens særlig gode koagulationsevne og dens egnethed til den efterfølgende trækning (»filatura«) og det færdige produkts fine konsistens, især med hensyn til smidighed og fasthed.

Alle disse værdier kan implicit tilskrives mælkens specifikke sammensætning, som indvirker positivt på »Provolone del Monacos« aroma og smag.

De typiske egenskaber ved denne ost med den beskyttede oprindelsesbetegnelse har lige siden antikken været tæt forbundet med den oprindelig hjemmehørende kvægrace Agerolese, der producerer den mælk, der anvendes til fremstillingen af »Provolone del Monaco«. Kvægracen har i årenes løb været genstand for naturlig udvælgelse i det ugunstige miljø, der især er karakteriseret ved fravær af græsgange og tilflugtssteder. Den er derved blevet hårdfør og modstandsdygtig og trods ringe næring i stand til at producere en stor mængde mælk med fremragende organoleptiske egenskaber, hvoraf det meste anvendes til fremstilling af »Provolone del Monaco«.

Kvægholdet i bjergområdet regionen Monti Lattari på Sorrento-halvøen går helt tilbage til år 264 f. Kr. Det var i den periode, at de første indbyggere i disse bjergområder, picentinerne, forarbejdede jorden, som de havde ryddet for skov, til dyrkbar jord og begyndte at holde husdyr og især malkekvæg. Man valgte fra denne første kvægbestand, som er resultatet af mange krydsninger med racer, der blev indført i de efterfølgende århundreder, den race, der i 1952 fik betegnelsen Agerolese. Dens hårlag, krop, lemmer og skelet har definerede specifikke morfogenetiske og fysiske kendetegn, og den producerer mælk med et højt fedtindhold. I begyndelsen af det tyvende århundrede beskrev dyrlægen Enrico Mollo kvæg, som var opdrættet inden for dette område, således: »en malkeko […] med en højde på 1,30-1,40 m, undertiden også højere, levende vægt fra 350-400 kg. Hårlaget er mørkt med en lysegul stribe hen ad ryggen […]. Koen producerer 17-18 liter mælk pr. dag […]. I den gode årstid, når der er rigelig med grønfoder og vejret begynder at blive bedre, får mælken en stærkere aroma […]. I osteproduktionen er det fremstillingen af provolone-osten, der spiller den største rolle«. Tyve procent af mælk fra køer af Agerolese-racen er tilstrækkelig til at give osten med den beskyttede oprindelsesbetegnelse »Provolone del Monaco« dens uforlignelige smag. Det skyldes, at fedt- og proteinindholdet i den mælk, der er produceret af køer af Agerolese-racen, er højere end gennemsnittet i den mælk, som produceres af andre racer. Det er sammen med værdierne for calciumindhold og fedtfrit tørstof et klart udtryk for produktets høje ernæringsværdi og kapacitet til at give en stort udbytte i osteproduktionen og bibringer provolone-osten de særlige aroma- og smagsegenskaber, som er kendetegnende for den.

Nedenfor angives ostens kemiske egenskaber.

Ostens kemiske sammensætning (i procent af den naturlige masse)

Andel af den naturlige masse Provolone del Monaco Kvalitet Vand % Fedt % Proteinmasse % Salte i alt % NaCl % 40,20 28,50 27,20 4,10 2,20





Ostens kemiske sammensætning (i procent af tørstoffet)

Tørstof = 100 Provolone del Monaco Kvalitet Fedt % Proteinmasse % Salte i alt % NaCl % Sødmælk 47,65 45,48 6,85 3,67

Det geografiske område er karakteriseret ved talrige dybtliggende dale, der gennemskærer kysten og fortsætter flere kilomenter ind i landet. De er kendetegnet ved store højdeforskelle med forekomst af stærkt varierende vegetationstyper og mange huleformationer. Områdets yderst varierende orologiske og hydrografiske forhold og de morfologiske forskelle i områdets forskellige zoner bevirker, at de mikroklimatiske forhold er meget uensartede. På grund af områdets meget kuperede terræn er solstrålingen meget forskellig, selv i tilstødende områder. Det har sammen med de varierede højdeforhold og på trods af havets mildnende indflydelse den virkning, at der er store variationer i de planter, der forekommer i området. Den årlige gennemsnitstemperatur ligger mellem 16 °C og i 20 °C ved kysten og mellem 12 °C og 16 °C på nordsiden. Herudover er der målt mindstetemperaturer i de højereliggende områder mellem 8 °C og 12 °C. Det gør, at isotermernes fordeling følger højdelinjernes forløb. Nedbørsforholdene hænger også i stor grad sammen med forekomsten af kalkformationer. Nedbøren fordeler sig i gennemsnit på ca. 100 dage med kraftigere regn i de højstliggende områder. Hvad angår vindforhold, blæser vinden overvejende fra sydvestlig retning. Det forekommer dog ofte, at vinden ikke blæser.

Det typiske navn »Provolone del Monaco« går langt tilbage i tiden. Det er tæt forbundet med den måde, hvorpå osten før i tiden blev transporteret til markedet i Napoli for at blive solgt. Det var det tidspunkt, hvor osteproducenterne i det afgrænsede område besluttede at fremstille hovedsagelig modnede produkter, fordi de for at kunne afsætte osten var tvunget til at flytte handelen til den nærliggende by Napoli. På grund af vejenes ufremkommelighed var det nemmest at komme til Napoli ad søvejen: en lang og anstrengende rejse, der begyndte midt om natten. Provolone-ostene blev lastet på robåde, og bønderne, der agerede handelsmænd, plejede for at beskytte sig mod fugtigheden fra havet og natten at bære en stor kappe, der lignede den munkekutte, som munkene bar. Ved ankomsten til Napoli begyndte de mennesker, der arbejdede på markedet i nærheden af havnen, at kalde den person, der ankom med osten, for »il Monaco« (munken) og hans ost »Provolone del Monaco« (munkeosten). Siden da er osten kun blevet kaldt »Provolone del Monaco«, og det er i kraft af disse traditionelle karakteristika og dens tilknytning til området, at den er berettiget til godkendelse på grundlag af artikel 2, stk. 2, i forordning (EF) nr. 510/2006.

4.7. Kontrolorgan:

Navn: ISMECERT Adresse: Centro Direzionale Isola G1 80143 Napoli ITALIA Tlf. +39 0817879789 Fax +39 0816040176 E-mail: info@ismecert.it

Kontrolinstansen opfylder kravene i standarden EN45011.

4.8. Mærkning:

Ved overgangen til forbrug skal hver »Provolone del Monaco« på alle sider være påført benævnelsen »Provolone del Monaco« ved varmeprægning med sort skrift (lineært eller indprikket) og det identifikationsnummer, som hver enkelt producent, der er omfattet af kontrolordningen, har fået tildelt. På etiketten, der skal anbringes på oste med den beskyttede oprindelsesbetegnelse »Provolone del Monaco«, skal der med trykte, tydeligt læsbare og uudslettelige bogstaver, som klart adskiller sig fra alle øvrige påskrifter på etiketten, fremgå: a) det nedenfor afbildede grafiske symbol, der er det kunstneriske billede af det specifikke og unikke logo, der til enhver tid skal anvendes i forbindelse med den beskyttede oprindelsesbetegnelse; b) Fællesskabets symbol; c) navn, efternavn, firmabetegnelse og adresse på pakke- og/eller producentvirksomheden; d) det identifikationsnummer, som hver enkelt producent, der er omfattet af kontrolordningen, har fået tildelt; e) produktets vægt, jf. gældende lovgivning; f) mindsteandel af mælk fra køer, der genetisk tilhører det oprindelig hjemmehørende kvæg af Agerolese-racen; g) den anvendte type løbe; h) modningsperiodens længde, når den er over seks måneder. Disse oplysninger skal være anført med mindre bogstaver end skriften, der er anvendt til at angive den beskyttede oprindelsesbetegnelse »Provolone del Monaco«. Logoet for den beskyttede oprindelsesbetegnelse »Provolone del Monaco« består af en stiliseret fremstilling af »Provolone del Monaco« med bastsnører, der er typisk for regionen Monti Lattari og Sorrento-halvøen.

(1) (Residuo Secco Magro).

(2) (Residuo Secco Magro).